Tuulbʼaletz invaʼl inqʼa qʼij inqʼae,
tul kʼulich tibʼ Jesuus tuchʼ inqʼa iapoostol,
tul ech ibʼekʼ ka Jesuus s-te s-eche:
—Yeʼl ex laʼ motx eleʼl ex tu tenam Jerusaleen.
Pet laʼ nal etxʼebʼ tul viTiuxhil Tiuxh uvaʼ alel ka taʼn quBʼaal Tiuxh.
Tan alel vet sete vaʼn tiʼ u tulebʼal.
Tan xeʼ kuxh aʼ taqʼvat kuʼ Xhun inqʼa xaol.
Pet echetz koq vet uvaʼe toq ibʼane,
tan aʼ vet viTiuxhil Tiuxh toq okoq tetaanima tuulbʼal yeʼxh jatvaʼt qʼij s-txheel,
—xeʼt ka Jesuus te inqʼa iapoostol.
Tuulbʼaletz uvaʼ kʼulich tibʼ inqʼa apoostol kʼatz Jesuus,
tul ech motx tabʼi te Jesuus s-eche:
—QuBʼaal,
¿toqetz kol abʼaneʼ uvaʼ toq alak u qutenam Israeel inpaqte t-inqʼa qʼij inqʼa s-txheel tiʼ ibʼant iqʼesalil?
—xeʼtaq te Jesuus.
Yaʼne ech tal Jesuus s-eche:
—Yeʼl etokebʼal tiʼ tootzaqileʼ kam s-tuul laʼ ibʼan quBʼaal Tiuxh iqʼesalil,
atz kam tutxh ibʼanleʼ laʼ ibʼan quBʼaal Tiuxh.
Tan taʼn kuxh atil tiqʼabʼ vinBʼaal.
Pet yaʼn laʼ etootzaqitaʼ uvaʼs laʼ ekʼult eyakʼil,
atz etial uvaʼs laʼ toksat quBʼaal Tiuxh viTiuxhil tetaanxelal.
Aʼetz vet ex,
laʼ aqʼon ootzaqiloq kam uvaʼ qat etila,
atz kam uvaʼ qat etabʼi.
Tul aʼ laʼ etalvat tu tenam Jerusaleen,
atz tuulbʼal jankʼal Judeea,
atz tuulbʼal Samaaria,
tetxhal topoon tuulbʼal jankʼal u vatz txʼavaʼ s-kaqaayil,
—xeʼt ka Jesuus te inqʼa iapoostol.
Yaʼetz kuxh vet Jesuus tiʼ talax inqʼa yol inqʼae,
tul iqʼol vet jaʼ Jesuus t-amlikaʼ ech ivatz inqʼa apoostol.
Tul sotz kuxh vet Jesuus tuul val u suʼtzʼ.
Sebʼtelichetz isaqin jaʼ inqʼa apoostol tiʼ vibʼen jaʼ Jesuus t-amlikaʼ,
tul yeʼ kuxh taqla txaklich vet kaʼvaʼl inqʼa aanxel kʼatz inqʼa apoostol.
Tul echich bʼanel taʼn inqʼa aanxel,
eche kaʼvoʼq vinaq.
Tul oqxhich isaqal toksaʼm inqʼa aanxel.
Tul ech tal inqʼa aanxel s-eche:
—Yeʼ kuxh saqin vet jaʼ ex t-amlikaʼ,
ex inqʼa een tzajnaʼq ex tuulbʼal Galileea.
Tan echatxh laʼ iqʼaʼv Jesuus inpaqte xoʼl suʼtzʼ,
eche uvaʼ qat etilt tiqʼol jaʼ Jesuus tu amlikaʼ xoʼl suʼtzʼ,
—xeʼt inqʼa aanxel te inqʼa iapoostol Jesuus.